ଫିଟାଲ ଆଲକୋହୋଲ ସ୍ପେକ୍ଟ୍ରମ ଡିଜଅର୍ଡ଼ର୍‌  (ଏଫଏଏସଡି) ଏକ ପ୍ରକାର ରୋଗର ଦଳ, ଯାହା ପିଲାଙ୍କର ହୁଏ ଓ ଯାହାର ମାଆ ଗର୍ଭାବସ୍ଥାରେ ଆଲକୋହୋଲ/ ମଦ୍ୟପାନ କରନ୍ତି  । ପିଲାର ଅସ୍ୱାଭାବିକ ଆକୃତି, ଅଳ୍ପ ଉଚ୍ଚତା, ଅଳ୍ପ ଶାରୀରିକ ଓଜନ, ଛୋଟ ମୁଣ୍ଡ, ସମନ୍ୱୟର ଅଭାବ, କମ୍ ବୁଦ୍ଧିମତା, ବ୍ୟବ‌ହାରିକ ସମସ୍ୟା ଓ ଶ୍ରବଣ ସମସ୍ୟା ବା ଦୃଷ୍ଟି ସମସ୍ୟା ଦେଖାଯାଏ । ଏ ଭଳି ଲୋକଙ୍କର ସ୍କୁଲରେ ସମସ୍ୟା ହୁଏ, ନିୟମ ମାନିବାରେ ସମସ୍ୟା ହୁଏ, ବାରମ୍ବାର ଜେଲ ଯାଆନ୍ତି, ସଙ୍କଟଦାୟକ ଯୌନ କାରବାରରେ ଲିପ୍ତ ରହ‌ନ୍ତି ଓ ଆଲକୋହୋଲ ବା ଅନ୍ୟାନ୍ୟ ଡ୍ରଗ ନେବାରେ ସମସ୍ୟା ହୁଏ । ଏହି ଦଳର ସବୁଠାରୁ ଗମ୍ଭୀର ଧରଣର ରୋଗ ନାମ ଫିଟାଲ ଆଲକୋହୋଲ ସିଣ୍ଡ୍ରୋମ । ଅନ୍ୟ ରୋଗମାନଙ୍କ ନାମ ପାର୍ସିଆଲ ଫିଟାଲ ଆଲକୋହୋଲ ସିଣ୍ଡ୍ରୋମ  (ପିଏଫଏଏସ), ଆଲକୋହୋଲ ରିଲେଟେଡ ନିଉରୋଡେଭଲପମେଣ୍ଟାଲ ଡିଜଅର୍ଡ଼ର  ଏଆରଏନ‌ଡି  ଓ ଆଲକୋହୋଲ ରିଲେଟେଡ ବାର୍ଥ ଡିଫେକ୍ଟ  ଏଆରବିଡି  । ଫିଟାଲ ଆଲକୋହୋଲ ସ୍ପେକ୍ଟ୍ରମ ଡିଜଅର୍ଡ଼ର୍‌ ରୋଗ ଗର୍ଭାବସ୍ଥାରେ ଆଲକୋହୋଲ ପାନ କଲେ ହୁଏ । ଆମେରିକାର ଏକ ସର୍ଭେ ଅନୁସାରେ ୧୦ % ଗର୍ଭିଣୀମାନେ ବିଗତ ଏକ ମାସ ମଧ୍ୟରେ ଓ ୨୦ରୁ ୩୦ % ଗର୍ଭିଣୀ ଗର୍ଭାବସ୍ଥାର କୌଣସି ସମୟରେ ମଦ୍ୟପାନ କରିଥିଲେ । ପ୍ରାୟ ୪ % ଗର୍ଭିଣୀ ମହିଳାଙ୍କର [[[ଆଲକୋହୋଲ ଯୁଜ ଡିଜଅର୍ଡ଼ର ଥିଲା]] । ଗର୍ଭାବସ୍ଥାରେ ପାନ କରିଥିବା ମଦର ପରିମାଣ, ଗର୍ଭାବସ୍ଥାର ସମୟ ଓ କେତେ ସମୟ ଅନ୍ତରରେ ପାନ କରନ୍ତି ତାହା ଉପରେ ରୋଗ ସଙ୍କଟ ନିର୍ଭର କରେ । ଅଧିକ ବୟସର ମହିଳା, ଧୁମ୍ରପାନ ଓ ଦୁର୍ବଳ ସ୍ୱାସ୍ଥ୍ୟ ଥିବା ଗର୍ଭିଣୀଙ୍କର ରୋଗ ସଙ୍କଟ ଅଧିକ ଥାଏ । ଗର୍ଭାବସ୍ଥାରେ ବିପଦମୁକ୍ତ ସମୟ ବା ପରିମାଣ ଅଜ୍ଞାତ । ସ୍ୱଳ୍ପ ପରିମାଣ ଆଲକୋହୋଲ ସେବନରେ ବାହ୍ୟ ପରିବର୍ତ୍ତନ ହୁଏ ନାହିଁ କିନ୍ତୁ ବ୍ୟବ‌ହାରିକ ସମସ୍ୟା ହୋଇପାରେ । ଆଲକୋହୋଲ ବ୍ଲଡ଼ ବ୍ରେନ ବାରିଅର ପାର କରିପାରେ ଓ ବିକାଶଲାଭ କରୁଥିବା ଶିଶୁ ଉପରେ ପ୍ରତ୍ୟକ୍ଷ ଓ ପରୋକ୍ଷ ପ୍ରଭାବ ପକାଏ । ରୋଗୀର ଚିହ୍ନ ଓ ଲକ୍ଷଣ ଦେଖି ରୋଗ ନିର୍ଣ୍ଣୟ କରାଯାଏ । ଆଲକୋହୋଲ ପାନ ନ କଲେ ଏହି ରୋଗ ପ୍ରତିରୋଧ କରିହେବ । ଏହି କାରଣରୁ ଡାକ୍ତରୀ ଅନୁସ୍ଠାନ ଗର୍ଭାବସ୍ଥାରେ ମଦ୍ୟପାନ ବାରଣ କରନ୍ତି । ଏହି ରୋଗ ସ୍ଥାୟୀ ହେଲେ ମଧ୍ୟ ଉପଚାରଦ୍ୱାରା ଫଳ ଉନ୍ନତ ହୋଇପାରେ । ପିତାମାତା-ଶିଶୁ ବାର୍ତ୍ତାଳାପ, ବ୍ୟବ‌ହାର ବଦଳ ପ୍ରଚେଷ୍ଟା ଓ ଔଷଧ ସାହାଯ୍ୟରେ ଚିକିତ୍ସା କରାଯାଏ । ଆମେରିକା ଓ ଦକ୍ଷିଣ ୟୁରୋପରେ ୨ରୁ ୫ % ଲୋକଙ୍କୁ ଏଫଏଏସଡି ରୋଗ ହୋଇଥାଏ । ପ୍ରତି ଏକ ହଜାରରେ ୦.୨ରୁ ୯ ଜଣଙ୍କୁ ଏଫଏଏସ ରୋଗ ହୁଏ । ଦକ୍ଷିଣ ଆଫ୍ରିକାରେ କେତେକ ସ୍ଥାନରେ ଏହା ୯ % ହୋଇପାରେ । ପୁରାତନ କାଳରୁ ଆଲକୋହୋଲର ଖରାପ ପ୍ରଭାବ ବର୍ଣ୍ଣନା କରାହୋଇଆସିଛି । ସନ ୨୦୦୨ର ଏକ ଆକଳନ ଅନୁସାରେ ଜଣେ ଏଫଏଏସ ରୋଗୀର ସାରା ଜୀବନର ରୋଗ ନିମନ୍ତେ ଖର୍ଚ୍ଚ ପ୍ରାୟ ୨ ନିୟୁତ ଆମେରିକିୟ ଡଲାର । ସନ ୧୯୭୩ରେ ପ୍ରଥମେ ଫିଟାଲ ଆଲକୋହୋଲ ସିଣ୍ଡ୍ରୋମ ନାମ ବ୍ୟବ‌ହୃତ ହୋଇଥିଲା ।